Un expert independent, numit de ONU pentru a monitoriza situația din Gaza, susține că există motive întemeiate pentru a crede că au fost comise acte de genocid. Israelienii au ripostat vorbind despre o "denaturare scandaloasă" a convențiilor internaționale.
Francesca Albanese este o specialistă independentă numită de ONU să monitorizeze drepturile omului în Gaza. Ea spune că există motive rezonabile să se creadă că Israelul a comis "acte de genocid" în Gaza, potrivit BBC, titrează Mediafax.
Israelul a emis o declarație prin care condamnă raportul său și îl cataloghează drept "o denaturare scandaloasă" a Convenției de genocid.
Albanese își va prezenta raportul Consiliului pentru Drepturile Omului al ONU marți după-amiază. La dezbatere vor participa și vor ține discursuri un reprezentant la Israelului, palestinieni și rudele ostaticilor israelieni.
"Natura şi amploarea copleşitoare ale atacului israelian asupra Gazei şi condiţiile de viaţă distructive pe care le-a provocat dezvăluie o intenţie de a distruge fizic palestinienii ca grup", spune Francesca Albanese.
Raportul intitulat "Anatomia genocidului" concluzionează că "există motive rezonabile pentru a crede că pragul ce indică că acte de genocid" au fost comise "împotriva palestinienilor din Gaza a fost atins".
Cel puțin trei acte de genocid constatate în Gaza
În concluziile sale, Francesca Albanese enumeră trei acte de genocid: "uciderea membrilor grupului, vătămarea gravă a integrităţii fizice sau psihice a membrilor grupului şi supunerea intenţionată a grupului la "condiţii de existenţă calculate pentru a produce distrugerea sa fizică totală sau parţială".
Sunt trei din cele cinci acte de genocid enumerate în Convenţia pentru prevenirea şi pedepsirea crimei de genocid.
Reprezentanţa israeliană pe lângă ONU de la Geneva "a respins în totalitate raportul" şi a afirmat într-o declaraţie că acesta face parte dintr-o "campanie menită să submineze însăşi fondarea statului evreu"."Războiul Israelului este împotriva Hamas, nu împotriva civililor palestinieni", a adăugat ea.
De asemenea, Statele Unite au reacţionat la raport spunând că "nu au niciun motiv să creadă că Israelul a comis acte de genocid în Gaza"."Reiterăm opoziţia noastră de lungă durată faţă de mandatul acestei raportoare speciale, care este părtinitoare împotriva Israelului", a declarat un oficial american pentru AFP, vorbind sub protecţia anonimatului.
Pe 12 februarie, Israelul a anunţat că i-a interzis Francescăi Albanese să intre pe teritoriul său după comentariile acesteia cu privire la atacul din 7 octombrie, comentarii considerate "antisemite" de către autorităţile israeliene.
Inspectoarea ONU a primit interdicție
În raportul său, Albanese susţine că "schemele civililor ucişi care se evacuaseră spre sud combinate cu declaraţii ale unor înalţi oficiali israelieni care îşi afirmă intenţia de a muta cu forţa palestinienii din Gaza şi de a-i înlocui cu colonişti israelieni conduc în mod rezonabil la a deduce că ordinele de evacuare şi zonele sigure au fost folosite ca instrumente de genocid pentru a realiza o purificare etnică".
"Actele de genocid au fost aprobate şi puse în practică în urma declaraţiilor de intenţie de genocid din partea unor înalţi oficiali militari şi guvernamentali", se arată în raport.
Acesta mai susţine că Israelul a tratat de facto "un întreg grup" şi infrastructura sa ca "terorist" sau ca "sprijinind terorismului","transformând astfel totul şi pe toată lumea în ţintă sau în daune colaterale".
În raportul său, Francesca Albanese afirmă că "genocidul israelian împotriva palestinienilor din Gaza este o altă etapă dintr-un lung proces de suprimare de către colonişti".